钦定古今图书集成/理学汇编/学行典/第058卷 > 礼记 > 《礼运》
## 钦定古今图书集成/理学汇编/学行典/第058卷 > 礼记 > 《礼运》

“以正君臣，以笃父子，以睦兄弟，以和夫妇，以设制度，
以立田里，以贤勇知，以功为已。”故谋用是作，而兵由
此起，禹、汤、文、武、成王、周公，由此其选也。此六君子者，
未有不谨于礼者也。

〈陈注〉陈氏曰：“礼家谓太上之世贵德，其次务施报往来，故言大道。为公之世，不规规于礼，礼乃道德之衰，忠信之薄，大约出于老、庄之见，非先圣格言也。”

言偃复问曰：“如此乎？礼之急也？”孔子曰：“夫礼，先王以
承天之道，以治人之情，故失之者死，得之者生。《诗》曰：
‘相鼠有体，人而无礼。人而无礼，胡不遄死’？是故夫礼
必本于天”，殽于地，列于鬼神，达于“丧、祭、射、御、冠、昏、朝、
聘。”故圣人以礼示之，故天下国家可得而正也。

〈陈注〉“《礼》本于天”，天理之节文也。殽，效也。“效于地”者，效山泽高卑之势，为上下之等也。〈大全〉金华应氏曰：“上数语明礼之功用，以明夫人生死之所由系；下四语总礼之体用，以明天下国家治乱之所由别也。法于天地鬼神者，理也，所以承天之道也；达于天下国家者，事也，所以治人之情也。理与事，一而二，二而一者也。”严陵方氏曰：“礼本乎天之道，故先王制礼，所以承天之道；礼出乎人之情，故先生制礼”，还以治人之情。人之所欲，莫甚于生，所恶，莫甚于死。礼之得失，遂有生死之道，此其所以为急欤。于天曰“本”，于地曰“殽”，于鬼神曰“列”，皆言礼之所以立也。马氏曰：“天降衷于民，而先王之为礼，所以继天之衷也。故曰以承天之道。”夫口之于味，目之于色，耳之于声，鼻之于臭，四肢之于安佚，人情之所同也。人情之所同而纵之，则灭天理而穷人欲，故先王制为礼以节之也。

是故《礼》者，君之大柄也。所以别嫌明微，傧鬼神，考制
度，别仁义，所以治政安君也。

〈陈注〉国之有礼，如器之有柄，能执此柄，则国可治矣。接宾以礼曰“傧”，接鬼神亦然，故曰“傧。”制度如礼乐、衣服、度量、权衡之类，考而正之，不使有异。仁主于爱，义主于断，别而用之，必当其宜。〈大全〉长乐陈氏曰：“礼之有体，可执以治国，犹器之有柄，可执以治事。故曰：‘礼者君之大柄也。惟其为大柄，故能别嫌于难辨，明微于未彰，幽可以傧鬼神，明可以考制度，别仁义，以至于治政安君也’。”马氏曰：“礼者，政刑之本也。治国不以礼，则操持悖谬，而失其所要，故曰‘大柄。柄言其所执之要也。嫌者，人之所难别，而礼有’”以别之。微者人之所难明，而礼有以明之；鬼神在其幽，而人不可测度者也，而礼有以使鬼神之格，故曰：“傧以礼宾之”也。制所以裁，度所以节，皆礼有以考之；仁有杀，义有等，皆礼有以别之。夫观其礼，所以知其政，礼之所兴则政之所治，礼之所变则政之所乱。安主治民，莫善于礼者，所以治政安君也。

故圣人之所以治人，七情，修十义，讲信修睦，尚慈让，
去争夺，舍《礼》何以治之？

〈陈注〉《七情》弗学而能有礼以治之，则人义人利由此而生，礼废则人患由此而起。

“人藏其心，不可测度也，美恶皆在其心”，不见其色也。
欲一以穷之，舍《礼》何以哉？

〈陈注〉“欲恶之心藏于内。”他人岂能测度之。所欲之善恶。所恶之善恶。岂可于颜色觇之。若要一一穷究

而察识非求之于礼不可。盖七情中节，十义纯熟，则举动自然合礼。若七情乖僻，人伦有亏，则言动之闲皆失常度矣。有诸中必形诸外也。若不知礼，则无以察其情义之得失于动作威仪之闲矣。

故礼之于人也，犹酒之有糵也，君子以厚，小人以薄。

〈陈注〉人以礼而成德，如酒以曲糵而成味。君子厚于礼，故为“君子”；小人薄于礼，故为“小人。”亦如酒之有醇醨也。〈大全〉长乐陈氏曰：“糵之于酒，厚则醇，薄则醨，醇则久，醨则坏。礼之于人，厚则君子，薄则小人；君子则安，小人则危。善为酒者，戒其为醨而务其为醇；善为人者，戒其为小人而务其为君子也。

人情者，圣王之田也，修礼以耕之。”

〈陈注〉礼者，人情之防范。修道之教，莫先于礼。故治人之情，以礼为先务，如治田者，必先以耒耜耕之也。

故礼也者，义之实也。协诸义而协，则礼虽先王未之
有，可以义起也。

〈陈注〉实者，定制也。礼者，义之定制。义者，礼之权度。礼一定不易，义随时制宜，故协合于义，而合当为者，则虽先王未有此礼，可酌之于义而创为之礼焉。此所以三代损益不相袭也。〈大全〉张子曰：人情所安即礼也，故礼所以由义起。马氏曰：“礼者所以体常，义者所以尽变。变者，礼中之权也；常者，义中之经也。”盖礼义一物耳，体其常则为礼，尽其变则为义，故三代之礼而或素或华者，皆所以变而从时也，要之不违礼之经，义之权而已。黄氏曰：“礼也者，义之实也。礼者为尊卑升降亲疏之节。义者，合宜”当理，指的之称，名实相应，则为正礼。倘有礼而不能合宜当理，是有名而无实。下文云：“协诸义而协”，谓须合义则合礼也。又下云“礼虽先王未之有”，可以义起，亦谓有未立之礼，则取合宜之义而起作之，非为礼修饰之华明矣。

故礼之不同也，“不丰也”，不杀也，所以持情而合危也。

〈陈注〉贵贱有等，故礼制不同。应俭者不可丰，应隆者不可杀，所以维持人情，不使之骄纵，保合上下，不使之危乱也。

“先王”能修《礼》以达义，

〈陈注〉“修礼以达义”者，修此礼以为教，而达之天下，无不宜也。